Nafarroako Parlamentuko Mahaiak, 2018ko apirilaren 9an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Ana María Beltrán Villalba andreak aurkezturiko mozioa, zeinaren bidez Nafarroako Gobernua premiatzen baita % 0,7aren banaketa alda dezan eta Espainiako gainontzeko tokiekin berdindu dezan, Eliza Katolikoaren eta gizarte-intereseko beste xede batzuen laukitxoak markatzen diren kasuetan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko apirilaren 9an

Lehendakaria: Ainhoa Aznárez Igarza

MOZIOAREN TESTUA

Nafarroako Alderdi Popularreko foru parlamentarien elkarteko Ana María Beltrán Villalba andreak, Legebiltzarreko Erregelamenduan ezarritakoaren babesean, honako mozio hau aurkeztu du, Osoko Bilkuran eztabaidatu eta onesteko. Mozioaren bidez, Nafarroako Gobernua premiatzen da % 0,7aren funts-banaketa alda dezan eta Espainiako gainontzeko tokiekin berdindu dezan, Eliza Katolikoaren eta gizarte-intereseko beste xede batzuen laukitxoak markatzen diren kasuetan.

Bai Espainian, bai Espainiako gainontzeko tokietan, Pertsona Fisikoen Errentaren gaineko Zergaren zergadunen esku dago beren aitorpenean kuota osoaren % 0,7 bideratzea Eliza katolikoaren sostengu ekonomikoan laguntzera eta/edo gizarte intereseko beste xede batzuetara, bai eta inolako hauturik ez egitea ere.

Baldin eta zergadunak laukitxoetako bat bakarrik markatzen badu, aukera horretara bideratuko da PFEZaren kuota osoaren % 0,7, eta ez baldin bada inolako hauturik egiten, Estatuko aurrekontu orokorrei egotziko zaie, xede orokorretarako, edo Nafarroako aurrekontu orokorrei, Foru Komunitatearen kasuan.

Nafarroako zergadunen eta Espainiako gainontzeko zergadunen arteko aldea gertatzen da bi aukerak markatzen badira; hau da, bai Eliza Katolikoa bai gizarte-intereseko beste xede batzuk finantzatzea hautatzen bada.

Espainiako edozein erkidegotan bi laukitxoak markatuz gero, zergadunak % 0,7 bideratzen du aukeretako bakoitzerako; hau da, kuota osoaren % 1,4. Nafarroan, ordea, bi aukerak hautatzean, herritarrak % 0,35 bideratzen du horietako bakoitzerako; hau da, hautatutako bi xedeen artean banatzen da % 0,7 hori.

Halatan, Nafarroako entitateek eta GKE-ek garatzen dituzten gizarte-programek, bai eta Eliza Katolikoak egiten duen lanak ere, egoera okerragoa dute % 0,7aren banaketa egitean gainontzeko autonomia erkidegoetan duten egoera baino.

Egoera hori berdindu beharra dago, Nafarroako GKE-ek eta Eliza Katolikoak pairatzen dituzten kalteak ekiditeko.

Horregatik guztiagatik, honako erabaki proposamen hau aurkezten dugu:

Nafarroako Parlamentuak Nafarroako Gobernua premiatzen du Pertsona Fisikoen Errentaren gaineko Zergaren aitorpenen % 0,7aren funts-banaketa alda dezan, % 0,7 osorik bidera dakion bi aukeretako bakoitzari, banaketarik gabe, Eliza Katolikoaren eta gizarte-intereseko beste xede batzuen laukitxoak markatzen diren kasuetan.

Iruñean, 2018ko apirilaren 5ean

Foru parlamentaria: Ana María Beltrán Villalba